ખેડૂતોને પૂરતા પ્રમાણમાં પાણી ન મળતા તેમણે વિરોધ કરવાનું શરૂ કરી દીધુ છે. જેને લઇને હવે ધોરાજી કોંગ્રેસનાં ધારાસભ્ય લલીત વસોયાએ કલેક્ટરને પત્ર લખી આ મુદ્દે અવગત કરાવ્યા છે. તેમણે કલેક્ટરને રજૂઆતનું કારણ આપતા જણાવ્યું છે કે, નદીમાં પાણી છોડવા ખેડૂતોએ 9 દિવસ અગાઉ લેખીતમાં માંગણી કરી હતી. તેટલુ જ નહિ પોતે પણ સાત દિવસ અગાઉ સિંચાઇ મંત્રીને પત્ર લખી તાત્કાલીક ધોરણે પાણી છોડવાની માંગણી કરી ચુક્યા છે. હજારો ખેડૂતોનો પાક સુકાઇ રહ્યો હોવાથી તેમણે કેલેક્ટરને પત્ર લખ્યો હોવાનું જણાવ્યું છે. વધુમાં તેમણે જણાવ્યુ છે કે, જો આવતી 18 તારીખ સુધીમાં પાણી છોડવાની માંગણીને ધ્યાને લેવામાં નહી આવે તો અમે ખેડૂતોને સાથે લઇ પાણી છોડી દઇશું. તેમણે વધુમાં લખ્યુ છે કે, કાયદો હાથમાં લેવો ગમતો નથી પરંતુ ખેડૂતોને તંત્રનાં વાકે કરોડોનું નુકસાન થઇ રહ્યુ છે જેને ધ્યાને લઇને જનતાનાં પ્રતિનિધિ તરીકે અમારી ફરજ છે કે અમે આ પ્રશ્ને ગમે તે કરીને પણ ખેડૂતોને ન્યાય અપાવીએ.